บลจ.บัวหลวง ออกกองทุนตราสารหนี้ชูผลตอบแทน 1.7%,ขาย 15-20 มิ.ย.
บลจ.บัวหลวง ออกกองทุนตราสารหนี้ อายุ 1 ปี มูลค่า 5 พันลบ. ชูผลตอบแทน 1.7% ต่อปี เสนอขาย 15-20 มิ.ย.59
15 มิ.ย. 2559

บริษัทหลักทรัพย์จัดการกองทุน บัวหลวง จำกัด หรือ บลจ.บัวหลวง ออกกองทุนรวมบัวหลวงธนสารพลัส 22/16 (BP22/16) ซึ่งเป็นกองทุนตราสารหนี้ ขนาดโครงการ 5,000 ล้านบาท อายุประมาณ 1 ปี เสนอขายหน่วยลงทุนให้ประชาชนทั่วไปครั้งแรก (IPO) ระหว่างวันที่ 15-20 มิ.ย.59 โดยประมาณการผลตอบแทน 1.7% ต่อปี
ทั้งนี้ BP22/16 จะเน้นลงทุนในตราสารแห่งหนี้ต่างประเทศ และหรือเงินฝากต่างประเทศ ไม่น้อยกว่า 80% ของ NAV โดยจะลงทุนในตราสารหนี้ภาครัฐ รัฐวิสาหกิจ สถาบันการเงิน และหรือภาคเอกชน ในระดับ Investment grade
โดยกองทุนดังกล่าวเหมาะสมกับเงินลงทุนของผู้ลงทุนที่ต้องการสร้างผลตอบแทนจากการลงทุนในตราสารแห่งหนี้ต่างประเทศ โดยเลือกลงทุนในตราสารหนี้ของกิจการที่มีความมั่นคง และมีศักยภาพในการให้ผลตอบแทนที่ดี อย่างไรก็ตาม เงินลงทุนที่จะนำมาลงทุนในกองทุนนี้ ควรเป็นเงินส่วนที่สามารถลงทุนได้ตามอายุกองทุน ลงทุนขั้นต่ำ 10,000 บาท ที่ราคาเสนอขาย 10 บาทต่อหน่วยลงทุน สำหรับตราสารหนี้ และ / หรือประเทศที่จะลงทุนอาจมีการเปลี่ยนแปลงได้ ทั้งนี้ ขึ้นอยู่กับสภาวการณ์ของตลาดตราสารหนี้ขณะนั้นๆ